हम खुद को प्रगतिशील कहते हैं, पर हमारा समाज प्रगतिशील नहीं हैं बलात्कार कई बार पुरूषवादी सत्ता को कायम रखने के लिये किया जाता है। आज अगर किसी को सबक सिखाना है तो उसके घर की औरतों को अपमानित किया जाता है। बड़े अपराधों की बात को दरकिनार भी कर दिया जाए तो हम रोज ऐसे काम करते हैं जो औरतों के लिये अपमान का कारण बनते हैं। लड़ाई-झगड़े में ऐसी गलियों का प्रयोग करते हैं, जो औरतों से जुड़ी होती है। गाली हम पुरूष को देते हैं पर होती स्त्रियों के लिये हैं। ‘‘तेरी माँ की ...........। तेरी बहन की......’’ आदि गालियों में जिस तरह से औरत के शरीर के एक अंग विशेष पर जोर दिया जाता है, उससे स्त्री को जिस तरह रोजमर्रा की जिन्दगी में अपमान सहन करना पड़ता है। उसे कानून से नहीं समाज में सुधार लाने से ही दूर किया जा सकता है। घर के अंदर और घर के बाहर भी, शादी से पहले और शादी के बाद भी चाहें, वह लड़की या स्त्री हो उसका सम्मान जरूरी है। आखिर वो कौन सी कामनाएं और भाव हैं जो किसी स्त्री को देखने के दृष्टिकोण में वासना को स्थापित कर देती है। कन्या के चरण धोकर नव दुर्गा की आराधना पूर्ण करने का भाव तब कहाँ गायब हो जाता है, जब छः माह की बच्ची भी पशुता का शिकार बनती है।